Martars ai 15 di Dicembar, in direte a 11 a buinore su lis frecuencis di Radio Onde Furlane (90 Mhz te plui part dal Friûl, 90.2 Mhz in Cjargne e www.ondefurlane.eu in dut il mont), al è tornât Babêl Europe, il program cuindisinâl dedicât a lenghis, musichis e nazions cence stât.
La trasmission, che e je lade in onde in repliche ancje miercus ai 16 di Dicembar a une dopo di misdì, no podeve fâ di mancul di contâ (e di fâ scoltâ) ancjemò alc di Suns Europe, dai vincidôrs Me+Marie al grup groenlandês dai Sumé, protagonist de musiche e de politiche de Groenlande dai agns Setante e di un dai cines presentâts a Udin dentri de Mostre dal Cine passe vincj dîs indaûr.
Cun chê di meti dongje i contignûts dal incuintri dai 4 di Dicembar stâts cun Patrizia Gattaceca – inte suaze di Sunsûrs, la sezion leterarie di Suns Europe – e il risultât des elezions regjonâls in Corsiche, dentri di Babêl Europe e je stade la pussibilitât di scoltâ ancje Canta U Populu Corsu.
La trasmission si à sierade cuntune cerce dal gnûf progjet musicâl e audiovisîf di Fermin Muguruza, Nola? Irun meets New Orleans, un puint di sunôrs e di visions tra il Paîs Basc e la Luisiane.
Par cui che al à voie di scoltâlu, il program si cjate ancje in rêt.
fur_Latn fur_Latn fur_Latn fur_Latn fur_Latn